b"\n_START_ARTICLE_\nSummertime Blues\n_START_PARAGRAPH_\n\xc2\xabSummertime Blues\xc2\xbb er en amerikansk rock and roll-sang fra 1958 innspilt av Eddie Cochran. Sangen omhandler vanskelighetene en ten\xc3\xa5ring hadde i USA p\xc3\xa5 denne tiden. _NEWLINE_\xc2\xabSummertime Blues\xc2\xbb ble skrevet i slutten av 1950-\xc3\xa5rene av Eddie Cochran samt hans manager Jerry Capehart. Den ble opprinnelig utgitt som B-siden til singlen \xc2\xabLove Again\xc2\xbb (Liberty Records 55144) 11. juni 1958. Den n\xc3\xa5dde \xc3\xa5ttendeplassen p\xc3\xa5 Billboard Hot 100-listen 29. september 1958 og attendeplass p\xc3\xa5 den britiske singlelisten._NEWLINE_H\xc3\xa5ndklappingen ble gjort av Sharon Sheeley og den dype vokalen p\xc3\xa5 slutten av hvert vers tilh\xc3\xb8rte Cochran._NEWLINE_\xc2\xabSummertime Blues\xc2\xbb ble benyttet i den amerikanske filmen Caddyshack i 1980. _NEWLINE_I mars 2005 plasserte musikkmagasinet Q sangen p\xc3\xa5 en 77.-plass over de hundre st\xc3\xb8rste gitarsangene gjennom tidene. Musikkmagasinet Rolling Stone plasserte sangen p\xc3\xa5 en 73.-plass over The 500 Greatest Songs of All Time._NEWLINE_Deler av teksten omhandler misn\xc3\xb8ye mot stemmerettsalderen, som p\xc3\xa5 denne tiden var 21 \xc3\xa5r. Slike protester f\xc3\xb8rte til at den ble satt ned til 18 \xc3\xa5r._NEWLINE_Blant de tallrike artistene som har spilt inn \xc2\xabSummertime Blues\xc2\xbb kan The Beach Boys, Blue Cheer, Alan Jackson, Olivia Newton-John samt The Who nevnes._NEWLINE_Detr norske bandet The Cannons spilte inn en engelskspr\xc3\xa5klig versjon i Oslo 17. august 1964. Den ble utgitt p\xc3\xa5 singlen His Master's Voice 45-AL\xc2\xa06123.\n_START_SECTION_\nNorske versjoner\n_START_PARAGRAPH_\nK\xc3\xa5re Virud kalte sin versjon for \xc2\xabSommerferie blues\xc2\xbb. Den ble utgitt p\xc3\xa5 albumet \xc2\xabBarbebeinte engel\xc2\xbb (RCA) i 1974._NEWLINE_Andreas Diesen skrev en norsk tekst til en barneplate med Geir B\xc3\xb8rresen. Den norske tittelen er \xc2\xabReinspikka hjemmestrikka god rock'n'roll\xc2\xbb og ble utgitt p\xc3\xa5 singlen dB Records dBS\xc2\xa0506 i 1981. Produsent var \xc3\x85ge Aleksandersen._NEWLINE_Eldar V\xc3\xa5gan skrev ogs\xc3\xa5 norsk tekst til \xc2\xabSummertime Blues\xc2\xbb. Dens tittel er \xc2\xabSummarkveld Blues\xc2\xbb og ble utgitt p\xc3\xa5 dobbelt-CD'n Bedre hell' all medisin! (Universal UNI-987319-9) med Vazelina Bilopph\xc3\xb8ggers i 2005. Sangen er ogs\xc3\xa5 utgitt p\xc3\xa5 en promotion CD-single."